**Salm 55**

### (Yr ail gasgliad o Salmau 42—72)

**Gweddi un wedi ei fradychu gan ei ffrind**

I'r arweinydd cerdd: Mascîli gyfeiliant offerynnau llinynnol. Salm Dafydd.

1 Gwrando ar fy ngweddi, O Dduw; paid diystyru fi'n galw am dy help! 2 Gwranda arna i, ac ateb fi. Mae'r sefyllfa yma yn fy llethu; dw i wedi drysu'n lân!

3 Mae'r gelyn yn gweiddi arna i, ac yn bygwth pob math o ddrwg. Dŷn nhw ond eisiau creu helynt ac ymosod arna i yn wyllt. 4 Mae fy nghalon yn rasio tu mewn i mi. Mae ofn marw wedi mynd yn drech na mi. 5 Mae ofn a dychryn wedi fy llethu i — dw i'n methu stopio crynu! 6 “O na fyddai gen i adenydd fel colomen, i mi gael hedfan i ffwrdd a gorffwys! 7 Byddwn i'n hedfan yn bell i ffwrdd, ac yn aros yn yr anialwch.

Saib

8 Byddwn i'n brysio i ffwrdd i guddio, ymhell o'r storm a'r cythrwfl i gyd.”

9 Dinistria nhw ARGLWYDD; a drysu eu cynlluniau nhw! Dw i'n gweld dim byd ond trais a chweryla yn y ddinas.10 Mae milwyr yn cerdded ei waliau i'w hamddiffyn ddydd a nos, ond y tu mewn iddi mae'r drwg go iawn. 11 Pobl yn bygwth ei gilydd ym mhobman — dydy gormes a thwyll byth yn gadael ei strydoedd! 12 Nid y gelyn sy'n fy ngwawdio i — gallwn oddef hynny; Nid y gelyn sy'n fy sarhau i — gallwn guddio oddi wrth hwnnw;

13 Na! Ti, sy'n ddyn fel fi, yn gyfaill agos; fy ffrind i! 14 Roedd dy gwmni di mor felys wrth i ni gerdded gyda'n gilydd yn nhŷ Dduw. 15 Gad i'r gelynion yn sydyn gael eu taro'n farw! Gad i'r bedd eu llyncu nhw'n fyw! Does dim ond drygioni ble bynnag maen nhw!

16 Ond dw i'n mynd i alw ar Dduw, a bydd yr ARGLWYDD yn fy achub i.17 Dw i'n dal ati i gwyno a phledio, fore, nos, a chanol dydd. Dw i'n gwybod y bydd e'n gwrando! 18 Bydd e'n dod â fi allan yn saff o ganol yr ymladd, er bod cymaint yn fy erbyn i. 19 Bydd Duw, sy'n teyrnasu o'r dechrau cyntaf, yn gwrando arna i ac yn eu trechu nhw!

Saib

Maen nhw'n gwrthod newid eu ffyrdd, a dangos parch tuag at Dduw.

20 Ond am fy ffrind wnaeth droi yn fy erbyn i, torri ei air wnaeth e.21 Roedd yn seboni gyda'i eiriau, ond ymosod oedd ei fwriad. Roedd ei eiriau yn dyner fel olew, ond cleddyfau noeth oedden nhw go iawn. 22 Rho dy feichiau trwm i'r ARGLWYDD; bydd e'n edrych ar dy ôl di. Wnaiff e ddim gadael i'r cyfiawn syrthio. 23 O Dduw, byddi di'n taflu'r rhai drwg i bwll dinistr — Bydd y rhai sy'n lladd ac yn twyllo yn marw'n ifanc. Ond dw i'n dy drystio di.

*......................*

*Rhowch y pethau dych chi'n poeni amdanyn nhw iddo fe, achos mae e'n gofalu amdanoch chi.*

*(1 Pedr 5: 7)*

Yn adnod 22 darllenwn eiriau Dafydd, ac yn y Testament Newydd mae Pedr yn dweud mwy neu lai'r un peth. Os wyt ti’n credu yn yr Arglwydd Iesu, paid â bod ag ofn gofyn i'r Arglwydd am help. Paid â bod ofn troi ato a dweud wrtho am bopeth sy’n dy boeni di. Roedd Dafydd yn frenin, yn gyfoethog, yn enwog, yn ddewr - ac yn troi at Dduw ac yn dweud wrtho am bopeth oedd yn ei boeni. Mae’r Arglwydd Iesu ei hun yn dweud,

*Dewch ata i, bawb sy'n cael eich llethu gan feichiau trwm, a rhof i orffwys i chi. (Mathew 11: 28)*

Dydyn ni ddim yn sicr pa un o ffrindiau Dafydd sydd wedi ei fradychu, ond mae’n amlwg fod Dafydd wedi ei frifo. Pan mae ffrind yn troi yn eich erbyn mae’n waeth na gelyniaeth rhywun arall. Roedd Dafydd yn teimlo’n isel iawn ei ysbryd: roedd o’n teimlo ei fod wedi ei *lethu*; ei fod wedi *drysu'n lân*; roedd ei galon yn *rasio* tu mewn iddo; roedd *ofn marw* arno. Roedd o’n *crynu* yn ddi-stop oherwydd maint ei ofn a’i ddychryn.

Mae’r Beibl yn sôn am bobl go iawn, sy’n dioddef yn yr un ffordd â phobl yr 21ain ganrif. Rydyn ni i gyd yn gwybod beth yw cael ein siomi a sut deimlad yw bod yn ofnus; efallai ein bod wedi teimlo ein calon yn curo’n wyllt! Mae teimladau yn gwbl naturiol, ac mae sefyllfaoedd anodd yn siŵr o ddigwydd yn hwyr neu’n hwyrach. Roedd Dafydd eisiau dianc,

*“O na fyddai gen i adenydd fel colomen, i mi gael hedfan i ffwrdd a gorffwys! 7 Byddwn i'n hedfan yn bell i ffwrdd, ac yn aros yn yr anialwch.*

Mae’r awydd yma i ddianc a throi cefn ar sefyllfa anodd hefyd yn gwbl naturiol - ond fe wnaeth Dafydd ddewis doeth - fe weddïodd ar yr Arglwydd am help. Tybed faint ohonon ni fyddai’n gwneud yr un peth?

Mae adnodau 9 i 12 yn dangos yn glir sut mae Dafydd yn teimlo am ei ‘ffrind’. Roedd o’n gynddeiriog, yn siomedig ac eisiau i’r Arglwydd ddial ar ei ran.

Yn adnodau 13-14, 20-21, darllenwn am ‘ffrind’ Dafydd - *cyfaill agos; fy ffrind i!  Roedd dy gwmni di mor felys*. Ond eto roedd ei eiriau yn twyllo ac yn brifo fel *cleddyfau noeth*. Ydy hyn yn dy atgoffa am hanes Jwdas Iscariot yn y Testament Newydd? Fe fradychodd Jwdas yr Arglwydd Iesu am 30 darn arian. Be ddigwyddodd i Jwdas?

*3 Pan sylweddolodd Jwdas, y bradwr, fod Iesu'n mynd i gael ei ddienyddio, roedd yn edifar am beth wnaeth e. Aeth â'r tri deg darn arian yn ôl i'r prif offeiriaid a'r arweinwyr. 4 “Dw i wedi pechu;” meddai, “dw i wedi bradychu dyn cwbl ddieuog.”*

*“Does dim ots gynnon ni.” medden nhw, “Dy gyfrifoldeb di ydy hynny.”*

*5 Felly dyma Jwdas yn taflu'r arian ar lawr y deml a mynd allan a chrogi ei hun. (Mathew 27: 3-5)*

Gwnaeth Dafydd ymateb yn ddoeth wrth droi at Dduw. Roedd o’n troi at Dduw yn gyson - *fore, nos, a chanol dydd.* Mor hawdd ydy o i beidio gweddïo o gwbl, neu i stopio ar ôl tro neu ddau. Mae’n rhaid i ni ddal ati mewn gweddi, yn union fel roedd Dafydd yn ei wneud.

*Ond dw i'n dy drystio di*, ydy geiriau ola’r Salm. A dyna ydy’r prif wahaniaeth rhwng Dafydd a’i ffrind gwael, a rhwng Cristnogion a phobl ddi-gred. Yn syml, ffydd ydy credu Duw. Ffydd ydy trystio Duw. Unwaith eto mae’r neges yn glir mai gwahanol iawn fydd diwedd y rhai sy’n trystio Duw a diwedd y rhai sy’n ei erbyn. Tybed ble ydyn ni’n sefyll?